До чилийския бряг корабите се срещат на 1 ноември 1914 г. и приемат недалеч от пристанището на Коронел бой против британска ескадра крайцери под командването на контраадмирал Кристофър Крадък. Немците удържат победа и унищожават броненосните крайцери „Монмът“ и „Гуд Хоуп“. Самият „Нюрнберг“ не участва в боя, но около 21:00 неговият екипаж открива изостаналия крайцер „Монмът“. Британците отказват да се предадат и екипажът на „Нюрнберг“ открива огън по повредения кораб, за да го довърши окончателно.